SA lopiemasjien mag nou vir Kiwi's speel | Netwerk24
31 Maart 2020 12:01
Devon Conway in aksie vir die Wellington Firebirds. Foto: Getty Images
Die IKR het Conway (28) boonop 'n "kwytskelding in buitengewone omstandighede" toegestaan. Dit beteken sou hy vir die Kiwi's se toer na Bangladesj, wat op 12 Augustus begin, gekies word, hy voor die spertyd in toerwedstryde mag speel.
Daar bestaan egter twyfel oor of die toer sal voortgaan omdat internasionale sport steeds opgeskort is weens die Covid-19-pandemie.
"Ek beleef tans gemengde gevoelens," sê Conway.
"Uiteraard is ek verheug om die nuus van my kiesbaarheid te hoor, maar met wat tans oor die wêreld heen gebeur, plaas dit dinge in perspektief."
Die hotklou-kolwer se indrukwekkende vertonings sedert sy eerste verskyning vir die Wellington Firebirds in die 2017-'18-seisoen beteken dit is egter net 'n kwessie van tyd voordat hy sy buiging vir die Kiwi's maak.
Die Firebirds het die plaaslike T20-titel in Januarie beklink en was ook hierdie seisoen baas in die Plunket Shield-reeks. Conway was die voorste lopievraat in albei kompetisies, met onderskeidelik 543 lopies (teen 'n gemiddeld van 67,87) en 701 lopies.